Številka: 35409-127/2024-2570-9

Datum: 10. 12. 2024

Ministrstvo za okolje, podnebje in energijo izdaja na podlagi četrtega odstavka 118. člena Zakona o urejanju prostora (Uradni list RS, št. 199/21 – ZureP-3, 18/23 – ZDU-1O, 78/23 – ZUNPEOVE, 95/23 – ZIUOPZP in 23/24) v povezavi s 101a. členom Zakona o ohranjanju narave (Uradni list RS, št. 96/04-ZON-UPB2, 61/06 – ZDru-1, 8/10 – ZSKZ-B, 46/14, 21/18 – ZNOrg, 31/18, 82/20, 3/22 – ZDeb, 105/22 – ZZNŠPP in 18/23 – ZDU-1O) v postopku ugotavljanja obveznosti izvedbe celovite presoje vplivov na okolje za spremembe in dopolnitve št. 7 Občinskega prostorskega načrta občine Bled, pripravljavcu plana, Občini Bled, Cesta svobode 13, 4260 Bled, naslednje

MNENJE

1. V postopku priprave spremembe in dopolnitve št. 7 Občinskega prostorskega načrta občine Bled je treba izvesti celovito presojo vplivov na okolje, vključno s presojo sprejemljivosti vplivov izvedbe plana v naravo na varovana območja.
2. V tem postopku ni bilo stroškov.

Obrazložitev

Pripravljavec plana, Občina Bled, Cesta svobode 13, 4260 Bled, je na Ministrstvo za okolje, podnebje in energijo (v nadaljnjem besedilu ministrstvo) posredoval vlogo, št. 3503-0002/2023-xy, z dne 8. 7. 2024, prejeto 10. 7. 2024, za izdajo mnenja po 118. členu Zakona o urejanju prostora (ZUreP-3) o obveznosti izvedbe celovite presoje vplivov na okolje za spremembe in dopolnitve št. 7 Občinskega prostorskega načrta občine Bled (v nadaljnjem besedilu SD OPN 7). Vloga je bila dopolnjena dne 3. 9. 2024, 6. 9. 2024 in 14. 11. 2024.

Vlogi in dopolnitvam vloge je bilo priloženo naslednje gradivo:

- Spremembe in dopolnitve Občinskega prostorskega načrta občine Bled (SD7 OPN), Gradivo za pridobitev mnenja ZRSVN in o CPVO (Občina Bled, maj 2024);

- Izdelava poročila o prostorskem razvoju občine Bled, Strokovne podlage za SD OPN Občine Bled (LUZ d.d., št. projekta 9071, november 2023);

- mnenje Zavoda RS za varstvo narave, št. 3563-0332/2024-3, z dne 16. 7. 2024.

Ministrstvo je v postopku prejelo še mnenje Ministrstva za kmetijstvo, gozdarstvo in prehrano št. 3401-47/2006/98, z dne 27. 8. 2024, prejeto 6. 9. 2024, in mnenje Direkcije RS za vode, št. 35011-8/2024-2, z dne 14. 11. 2024 o verjetnosti pomembnejših vplivov SD OPN 7 na okolje po Uredbi o merilih za ocenjevanje verjetnosti pomembnejših vplivov izvedbe plana, programa, načrta ali drugega splošnega akta in njegovih sprememb na okolje v postopku celovite presoje vplivov na okolje (Uradni list RS, št. 9/09; v nadaljnjem besedilu Uredba o merilih).

Po 118. členu Zakona o urejanju prostora (Uradni list RS, št. 199/21 – ZureP-3, 18/23 – ZDU-1O, 78/23 – ZUNPEOVE, 95/23 – ZIUOPZP in 23/24; v nadaljnjem besedilu ZUreP-3), občina v postopku priprave OPN prosi ministrstvo, pristojno za celovito presojo vplivov na okolje, za mnenje o obveznosti izvedbe celovite presoje vplivov na okolje, če presodi, da se z OPN ne načrtujejo prostorske ureditve, ki bi bile poseg v okolje, za katerega je treba izvesti presojo vplivov na okolje, v skladu s predpisi, ki urejajo varstvo okolja, ali za ureditve, za katere je zahtevana presoja sprejemljivosti na varovana območja, ali za ureditve, ki bi lahko pomembneje vplivale na okolje. Skladno s četrtim odstavkom 118. člena ZUreP-3, ministrstvo, pristojno za celovito presojo vplivov na okolje, v 30 dneh po prejetju zaprosila, obvesti občino o obveznosti izvedbe celovite presoje vplivov na okolje.

Ministrstvo je gradivo preučilo in ugotovilo, da SD OPN 7 obsega spremembe izvedbenega dela, občinskega prostorskega načrta na celotnem območju občine. Spremembe se nanašajo na spremembe osnovne namenske rabe prostora iz najboljših in drugih kmetijskih zemljišč v stavbna zemljišča. V spremembe je vključenih 179 območij razpršene gradnje, na katerih so že bila v času Družbenega plana določena stavbna zemljišča in že stojijo objekti. Predlagane lokacije se v postopku ponovno preverijo in opredelijo kot posamična poselitev po veljavni zakonodaji, zanje se zgradi tudi pripadajoča gospodarska javna in družbena infrastruktura.

Na podlagi predloženih podatkov ministrstvo ne more natančno ugotoviti, ali je za SD OPN 7 treba izvesti presojo vplivov na okolje po določbah 89. člena Zakona o varstvu okolje (Uradni list RS, št. 44/22, 18/23 – ZDU-1O, 78/23 – ZUNPEOVE in 23/24; v nadaljevanju ZVO-2) in Uredbo o posegih v okolje, za katere je treba izvesti presojo vplivov na okolje (Uradni list RS, št. 51/2014, 57/15, 26/17, 105/20 in 44/22 – ZVO-2, v nadaljnjem besedilu PVO uredba).

Pripravljavec plana je na ministrstvo posredoval mnenje Zavoda RS za varstvo narave. Zavod RS za varstvo narave (v nadaljevanju ZRSVN) je v mnenju št. 3563-0332/2024-3, z dne 16. 7. 2024 ugotovil, da SD OPN 7 in njegov daljinski vpliv sega v naslednja varovana območja:

- posebna varstvena območja (območja Natura 2000) Jelovica (SPA, SI5000001), Julijci (SPA, SI5000019) in Berje – Zasip (SAC, SI3000334), določena z Uredbo o posebnih varstvenih območjih (območjih Natura 2000) (Uradni list RS, št. 49/04, 110/04, 59/07, 43/08, 8/12, 33/13, 35/13 – popr., 39/13 – odl.US, 3/14, 21/16 in 47/18) ter na

- zavarovani območji: Triglavski narodni park (Zakon o Triglavskem narodnem parku, Uradni list RS, št. 52/10, 46/14 – ZON-C, 60/17, 82/20 in 18/23-ZDU-1O) in naravni spomenik Blejski grad in Straža nad Blejskim jezerom (Odločba o zavarovanju Blejskega gradu in hriba Straža nad Blejskim jezerom, Uradni list LRS, št. 48/1955).

ZRSVN meni, da bo SD OPN 7 zaradi obsega in vrste spremembe namembnosti zemljišč, umeščanja dodatne infrastrukture in izvajanja dejavnosti ter kumulativnih vplivov posegov lahko imel bistven vpliv na cilje zavarovanih območij ter na kvalifikacijske vrste in njihove habitate, zlasti na ptice (mali skovik – *Glaucidium passerinum*, koconogi čuk – *Aegolius funereus*, kozača – *Strix uralensis*, črna žolna - *Dryocopus martius*, siva žolna ali pivka – *Picus canus*, gozdni jereb – *Bonasia bonasia*, divji petelin – *Tetrao urogallus*, planinski orel – *Aquila chrysaetos*, rjavi srakoper - *Lanius collurio*) in netopirje (navadni netopir – *Myotis myotis*). Glede na vrsto posegov, načrtovanih znotraj navedenih varovanih območij ter ob upoštevanju varstvenih ciljev, zaradi katerih so bila ta območja opredeljena, bo plan pomembno vplival na varovana območja. ZRSVN zato meni, da je za SD OPN 7 treba izvesti presojo sprejemljivosti na varovana območja narave, kot to določa 101. a člen Zakona o ohranjanju narave (Uradni list RS, št. 96/04-ZON-UPB2, 61/06 – ZDru-1, 8/10 – ZSKZ-B, 46/14, 21/18 – ZNOrg, 31/18, 82/20, 3/22 – ZDeb, 105/22 – ZZNŠPP in 18/23 – ZDU-1O; v nadaljevanju ZON). Z ugotovitvami iz mnenja ZRSVN se strinja tudi ministrstvo.

Ministrstvo je v postopku preučilo tudi obstoj drugih okoljskih razlogov za uvedbo celovite presoje vplivov na okolje. Pripravljavec plana je ministrstvu predložil mnenja v skladu s 3. členom Uredbe o merilih, in sicer: mnenje Ministrstva za kulturo, mnenje ZRSVN, mnenje Ministrstva za zdravje s priloženim mnenjem Nacionalnega inštituta za javno zdravje (v nadaljevanju NIJZ) in mnenje Zavoda za ribištvo Slovenije. Ministrstvo je prejelo tudi mnenje Ministrstva za kmetijstvo, gozdarstvo in prehrano s področja gozdarstva in lovstva in mnenje Direkcije RS za vode, ki sta bili poslali tudi pripravljavcu plana.

ZRSVN je v mnenju 3563-0332/2024-3, z dne 16. 7. 2024 navedel, da SD OPN 7 sega na več naravnih vrednot (Jelovica – planota, id. št. 5431 V; Sava Bohinjka, id. št. 267 V; Sava Dolinka s pritoki do sotočja s Savo Bohinjko, id. št. 268 V; Rečica – morena, id. št. 5107; Mlaka v Selu pri Bledu, id. št. 3747) in ekološko pomembnih območij (Julijska Alpe, id. št. 21100; Sava Bohinjka z Mostnico in Ribnico, id. št. 26400; Ratitovec – Jelovica, id. št. 21400; Sava Bohinjka in Sava Dolinka – širše območje sotočja, id. št. 25300). ZRSVN meni, da bi izvedba SD OPN 7 lahko pomembno vplivala na lastnosti naravnih vrednot in biodiverziteto, vključno s habitati zavarovanih vrst na območju.

Ministrstvo za kulturo je v mnenju, št. 3501-74/2024-3340-6, z dne 19. 8. 2024 navedlo, da v gradivu obravnavane pobude segajo na območja kulturne dediščine, in sicer: naselbinske dediščine (Bodešče – Vas, EID 1-13261; Bohinjska Bela – Vas, EID 1-13255; Kupljenik – Vas, EID 1-13256; Pokljuka – Planina Za jamo, EID 1-14632), arheoloških najdišč (Zasip – Arheološko najdišče, EID 1-00864 in Bled – Arheološko najdišče Grad, EID 1-00023), kulturne krajine (Kuplenik – Rovt Talež, EID 1-28850; Bled – Ambient cerkve sv. Andreja nad Rečico, EID 1-13101 in Bled – Ambient Bleda, EID 1-13232) in v vplivno območje spomenika (Bled – Blejski grad, EID 1-00024 in Bled – Blejski otok, EID 1-05287). Iz mnenja je razvidno, da se za obstoječe stavbe načrtujejo spremembe namenske rabe prostora iz najboljših in drugih kmetijskih zemljišč v stavbna zemljišča, ki so bila v času Družbenega plana po namenski rabi prostora že stavbna, pa so bila s sprejemom občinskega prostorskega načrta izvzeta. Načrtovane spremembe predstavljajo zaokrožitve stavbnih zemljišč ali dodelitev zemljišč posameznim stavbam, posamezna pobuda meri 1000 m2 ali manj. Ministrstvo meni, da je verjetnost pomembnejših vplivov SD OPN 7 na kulturno dediščino majhna in strateška presoja ni potrebna, s planom pa bo zagotovljeno tudi ustreznejše varstvo kulturne dediščine. V primeru, da se s SD OPN 7 načrtujejo posegi v okolje, za katere je treba izvesti presojo vplivov na okolje na podlagi PVO uredbe, Ministrstvo za kulturo meni, da obstaja verjetnost pomembnejših vplivov izvedbe plana na arheološke ostaline.

Ministrstvo za zdravje je posredovalo mnenje NIJZ, št. 350-9/2024-6 (256), z dne 30. 7. 2024, s katerim soglaša. NIJZ je v mnenju navedel, da se s SD OPN 7 ne načrtujejo posegi ali dejavnosti, ki bi pomembno vplivali na zdravje ljudi in ni evidentiranih območij, ki bi bila verjetno prizadeta. NIJZ na podlagi podatkov o značilnosti plana, značilnosti njegovih vplivov ter pomena in ranljivosti območij, ki bi lahko bila prizadeta, meni, da spremembe posameznih sestavin okolja pri izvedbi SD OPN 7 ne bodo tolikšne, da bi nastali bistveni vplivi na zdravje ljudi.

Zavod za ribištvo Slovenije je podal mnenje, št. 3401-44/2024-2, z dne 28. 8. 2024. V njem je navedel, da SD OPN 7 ne posega v vodna telesa, zato celovite presoje vplivov na okolje z vidika pristojnosti zavoda ni treba izvesti.

Ministrstvo za kmetijstvo, gozdarstvo in prehrano je dne 6. 9. 2024 na ministrstvo poslalo mnenje s področja gozdarstva in lovstva, št. 3401-47/2006/98, z dne 27. 8. 2024. V mnenju je navedlo, da načrtovane spremembe ne bodo imele pomembnega negativnega vpliva na gospodarjenje z gozdom ali na evidentirane funkcije gozda, prav tako ne na življenjski prostor divjadi na obravnavanem območju.

Direkcija RS za vode je podala mnenje št. 35011-8/2024-2, z dne 14. 11. 2024. V mnenju je navedla, da so na območju SD OPN 7 po podatkih Atlasa voda evidentirani večji vodotoki, in sicer Sava Dolinka, Sava Bohinjka, Jezernica in Rečica. Ob Savi Bohinjki, Savi Dolinki in Rečici so poplavna območja, določena na podlagi Opozorilne karte poplav, izdelane po poenostavljenem 2D hidrološko hidravličnem modelu. Ob Blejskem jezeru je evidentiranih pet območij kopalnih voda z vplivnim in prispevnim območjem. Iz opozorilne karte erozije je razvidno, da je območje občine erozijsko ogroženo, na južnem delu so predvideni običajni, na severnem pa zahtevni erozijski ukrepi. Območje je plazljivo (Geološki zavod Slovenije, podrobnejša karta pobočnih masnih premikov), na njem se pojavljajo vse stopnje zemeljskih plazov, možen je tudi pojav snežnih plazov (majhna in srednja ogroženost). Direkcija RS za vode je ugotovila, da načrtovane spremembe namenske rabe prostora segajo v vodna in priobalna zemljišča, v poplavna območja, v vplivno in prispevno območje kopalnih voda ter erozijsko, plazljivo in plazovito območje, zato meni, da bo SD OPN 7 verjetno pomembno vplival na okolje z vidika upravljanja z vodami.

Ministrstvo je po pregledu gradiva in mnenj, na podlagi meril iz 2. člena Uredbe o merilih, ki se nanašajo na značilnosti plana, značilnosti vplivov ter pomen in ranljivost območij, ki bodo verjetno prizadeta, ugotovilo naslednje:

- S SD OPN 7 se na območju načrtuje sprememba osnovne namenske rabe prostora iz kmetijskih zemljišč v zazidljiva na območjih, ki jim je ta status prenehal s sprejemom Občinskega prostorskega načrta Občine Bled v letu 2014.

- Na podlagi javno dostopnih podatkov (vir: ARSO, Atlas okolja) SD OPN 7 sega na območje več naravnih vrednot (Jelovica – planota, Sava Bohinjka, Sava Dolinka s pritoki do sotočja s Savo Bohinjko, Rečica – morena, Mlaka v Selu pri Bledu) in ekološko pomembnih območij, določenih z Uredbo o ekološko pomembnih območjih, objavljeno v Uradnem listu RS, št. 48/04, 33/13, 99/13 in 47/18 (Julijska Alpe, Sava Bohinjka z Mostnico in Ribnico, Ratitovec – Jelovica, Sava Bohinjka in Sava Dolinka – širše območje sotočja). Ministrstvo zato ocenjuje, da bi z izvedbo SD OPN 7 lahko nastali pomembni vplivi na naravne vrednote in biotsko raznovrstnost, kar je razvidno tudi iz mnenja ZRSVN.

- Na podlagi javno dostopnih podatkov (vir: Ministrstvo za kulturo, GisKD pregledovalnik) SD OPN 7 zadeva več enot registrirane kulturne dediščine, zaradi spremembe namenske rabe prostora pa ni pričakovati pomembnejših negativnih vplivov na kulturno dediščino, kar je v mnenju ugotovilo tudi Ministrstvo za kulturo.

- Na podlagi javno dostopnih podatkov (vir: Direkcija RS za vode, Atlas voda) je na območju SD OPN 7 pretežni del območja občine potencialno erozijsko ogrožen (običajni in zahtevni zaščitni ukrepi), plazljiv in plazovit, na območju so številni vodotoki, ki ponekod poplavljajo (opozorilna karta poplav), ob Blejskem jezeru so prispevna in vplivna območja kopalnih voda. Zaradi navedenega je pričakovati pomembne vplive na področje upravljanja z vodami, kar je v svojem mnenju ugotovila tudi Direkcija RS za vode.

- Zaradi načrtovanih sprememb namenske rabe prostora ni pričakovati pomembnih vplivov SD OPN 7 na zdravje ljudi, kar je razvidno tudi iz mnenja NIJZ.

Ministrstvo na podlagi gradiva, prejetih mnenj, javno dostopnih podatkov, lastnih ugotovitev in meril iz 2. člena Uredbe o merilih meni, da bo imela izvedba SD OPN 7 pomembnejše vplive na okolje.

V skladu z zgoraj navedenim je ministrstvo ugotovilo, da je za SD OPN 7 treba izvesti celovito presojo vplivov na okolje po določilih 118. člena ZUreP-3. V okviru postopka je treba izvesti tudi presojo sprejemljivosti vplivov izvedbe plana na varovana območja narave po 101. členu ZON.

Pripravila:

Mojca Lenardič dr. Tanja Pucelj Vidović

Podsekretarka Vodja Sektorja za okoljske presoje

Vročiti (elektronsko):

- Občina Bled, obcina@bled.si

V vednost (elektronsko):

- Ministrstvo za naravne vire in prostor, Direktorat za prostor in graditev, gp.mnvp@gov.si

- Zavod RS za varstvo narave, OE Kranj, zrsvn.oekr@zrsvn.si

- Ministrstvo za kulturo, Direktorat za kulturno dediščino, gp.mk@gov.si

- Direkcija RS za vode, gp.drsv@gov.si

- Ministrstvo za zdravje, gp.mz@gov.si

- Ministrstvo za kmetijstvo, gozdarstvo in prehrano, Direktorat za gozdarstvo in lovstvo, gp.mkgp@gov.si